KFC-voorval: Appèl kom na 3 borgtog geweier wordtephan Nel, Dicky Junior Van Rooyen, Harding, Ockert Muller en Joshua Schultz in die Pretoria-Noord-landdroshof. (Foto: Maroela Media) Die Nasionale Vervolgingsgesag (NVG) het die landdroshof in Pretoria-Noord se uitspraak verwelkom om borgtog te weier aan drie beskuldigdes in die sogenaamde KFC-voorval. Die borgtogaansoek van Stephan Nel (39), Dicky Junior van Rooyen (21) en Joshua Schultz (21) is Woensdag deur landdros Mothloki Rapulana van die hand gewys. Hul een medebeskuldigde, Marius Harding (23), het sy aansoek om borgtog laat vaar weens ŉ uitstaande klag van diefstal in KwaZulu-Natal. Nog ŉ beskuldigde, Ockert Muller (20), is vroeër reeds op borgtog van R5 000 vrygelaat. Die mans word daarvan beskuldig dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het. Video’s van die voorval is wyd op sosiale media versprei. Hulle staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Rapulana het tydens haar drie uur lange uitspraak gesê dit is in belang van geregtigheid dat die mans nie op borgtog vrygelaat word nie. Sy het ook gesê die moontlikheid bestaan dat die mans moontlik met die ondersoek kan inmeng of ooggetuies kan intimideer. Volgens Rapulana bestaan die moontlikheid ook dat die borgtoguitspraak openbare opslae kan wek, net soos wat gebeur het toe die video op sosiale media versprei is. Volgens haar sal die publiek vertroue in die regstelsel verloor indien die mans op borgtog vrygelaat sou word weens die rassistiese ondertoon van die voorval. Sy het na hoorsê-getuienis van die ondersoekbeampte verwys waar Dudu beweer sy is as ŉ “bi***” en ŉ “swartgat” uitgekryt. Daar was egter geen melding op die aanklagstaat van rassisme of crimen injuria nie. Rapulana het haar beslissing dat die openbare orde ontstig sal word, gegrond op “die reaksies van skok en ongeloof” wat op sosiale media uitgespreek is en getuienis dat ŉ handjie vol ANC-betogers op 18 Augustus buite die hof betoog het. Sy het egter niks genoem van ŉ groter groep betogers, gelei deur AfriForum, op 23 Augustus by dieselfde hof waar hulle teen dubbele standaarde betoog het nie. Nel, Van Rooyen en Schultz se regspan was van mening dat die uitlatings oor die video wat op sosiale media gemaak is, op eensydige en ongegronde waarnemings gegrond was, wat onder meer deur polisieminister Fikile Mbalula se “hoogs onverantwoordelike” uitlatings op Twitter aangevuur is. Die polisieminister het op 5 Augustus getwiet dat ŉ groep mans in die noorde van Pretoria “rondhardloop en swart mense aanval”. Rapulana het in haar beslissing dat die beskuldigdes sal inmeng met die ondersoek verwys na ŉ vertroulike mediese dokument van Jacob se beserings wat verkry is om te bewys dit was nie so ernstig soos wat hy beweer het nie. “As sulke inligting in aanhouding verkry kon word, watter uitstaande bewysstukke kan daar nie verkry word as borgtog toegestaan word nie? Hulle weet ook wie die klaers is, want daar is ŉ video van die klaers se nommerplaat en gesigte. Hulle bly ook in dieselfde omgewing en kan teen mekaar vasloop en die beskuldigdes weet boonop ook waar ooggetuies [KFC-personeel] werk,” het sy gesê. Luvuyo Mfaku, woordvoerder van die NVG, het ná die uitspraak gesê die hof se besluit bevestig die NVG se siening: As die beskuldigdes borgtog kry, sal dit tot openbare opslae lei weens die vermeende rassistiese ondertoon van die voorval. Hy het gesê hulle het borgtog teengestaan, want daar was die moontlikheid dat die beskuldigdes hul verhoor sou ontduik en inmeng met die ondersoek en getuies. “Die hof het dit bevestig en ons meen die uitspraak is in die belang van geregtigheid. Die feit dat die voorval rasgedrewe was, is deur die staat aangespreek om te verseker dat ons sosiale koalisie nie ontspoor nie,” het Mfaku gesê. Hy sê voorts die feit dat die hof die erns van die saak en moontlikheid van openbare opslae in ag neem, stuur ŉ sterk boodskap aan ander moontlike aanvallers, hetsy ŉ voorval rasgedrewe is of nie. “Sulke voorvalle sal nie deur ons howe of die strafregstelsel geduld word nie.” Mfaku het ook beklemtoon dat die publiek ingelig moet word dat die weiering van borgtog nie as ŉ straf beskou moet word nie. “Dit is nie ŉ skuldigbevinding nie. Die beginsel geld steeds dat die beskuldigdes onskuldig is totdat hulle skuldig bevind is.” Die drie mans se regsverteenwoordigers het reeds aan Maroela Media bevestig dat hulle so gou moontlik appèl sal aanteken teen die borgtoguitspraak. Die saak is tot 14 September uitgestel vir nadere ondersoek. Lees alle vorige berigte oor die KFC-voorval op Maroela Media.